सरकारी नीतियों के कारण हुआ नुकसान : बेहुरा  
2जी घोटाला में फंसे पूर्व दूरसंचार सचिव सिद्धार्थ बेहुरा ने कहा कि सरकारी कोष को जो नुकसान हुआ, उसका कारण सिर्फ सरकारी नीतियां हैं।
2जी स्पेक्ट्रम घोटाला मामले में फंसे पूर्व दूरसंचार सचिव सिद्धार्थ बेहुरा ने बुधवार को कहा कि स्पेक्ट्रम आवंटन के कारण कथित तौर पर देश के सरकारी कोष को जो 30,984 करोड़ रुपये का नुकसान हुआ है, उसका कारण सरकारी नीतियां हैं न कि उनके द्वारा अंजाम दिए गए कार्य।  सीबीआई के विशेष न्यायाधीश ओपी सैनी के सामने बेहुरा ने कहा, सरकार की नीति प्रतियोगिता को बढ़ावा देने, सेवाओं को उन्नत करने और दूरसंचार सेवाओं का घनत्व बढ़ाने पर केंद्रित थी। अगर यह नीति गलत थी, तो यह उन्हें अपराधी नहीं बनाती।  बेहुरा की तरफ से पेश हुए वरिष्ठ वकील अमन लेखी ने सीबीआई के उस दावे का भी विरोध किया, जिसमें कहा गया था कि पूर्व दूरसंचार मंत्री ए राजा सहित आरोपी के कृत्य के कारण राजकोषीय घाटा हुआ और कहा कि सरकार का मकसद लाइसेंस जारी कर मुनाफा कमाना नहीं था।  लेखी ने कहा, अगर किसी ने बाद में कहा कि लाइसेंस का दाम ज्यादा रखने से राजस्व में बढ़ोतरी हुई होती, तो इससे नीति को आपराधिक नहीं कहा जा सकता। इसके अलावा आरोप-पत्र भी किसी तरह के कथित आपराधिक कृत्य में बेहुरा की सहभागिता को बताने में नाकाम रहा है।